
Brooklyn, 10 år tidligere

De fargesprakende høsttrærne speiltes i den kunstige innsjøens blanke overflate. På den andre siden av vannet red to kvinner på hver sin glinsende kastanjebrune hest. En jogger i rosa treningsklær peste forbi på turstien, og to småbarnsmødre satt på en benk og snakket mens de rugget på hver sin barnevogn. Ellers var det ganske rolig i parken en vanlig torsdag etter lunsj, siden alle de travle forretningsfolkene var forsvunnet tilbake på jobb.

Charlotte trakk inn den skarpe høstluften og tittet seg begeistret rundt. «Dette er som å være i en episode av Sex og singelliv, ja, altså etter at Miranda flytter til Brooklyn.»

Wilhelm klemte hånden hennes kjærlig. «Sex og singelliv? Det er noe jentene av min generasjon så.»

«Din generasjon? Det er bare tretten år mellom oss, ikke hundre.» Hun fniste, kjente hvordan champagnen fra lunsjen fortsatt boblet i blodet. «Noen ganger høres du eldgammel ut.»

«Så foreldrene dine lot deg se den serien mens du gikk på barneskolen?» Han hørtes skeptisk ut. «Slik jeg kjenner dem, ville jeg ha trodd at de var langt mer restriktive.»

«Du har selvfølgelig rett i det. Mamma og pappa ville aldri ha latt meg se noe slikt på den tiden, men borte hos Emma var de ikke like nøye. Moren hennes tok opp alle episodene på video, så Emma, Mari og jeg så dem sammen etter skoletid, når vi var alene i huset.» Charlotte ble nostalgisk ved tanken på de stjålne tv-stundene med venninnene i Emmas kaotiske, men hyggelige barndomshjem. «Jeg har sett den flere ganger senere også. Sex og singelliv er en del av den klassiske allmennutdannelsen for kvinner. Serien hjelper oss å overleve som single.»

«Noe du ikke trenger å bekymre deg for, siden du ikke er singel mer.» Wilhelm trakk henne ut på gresset ved siden av stien, slik at de ble stående med utsikt mot vannet. «Du er fru Fagerholt!»

«Ja, tenk at vi er gift!» Charlotte så forelsket opp på ektemannen, han som hadde tatt henne med storm da de møttes for ett år siden. Det hadde ikke vært ukomplisert, for han bodde sammen med en annen kvinne da – men nå sto de her. Nygifte.

«Det var forutbestemt, det er jeg overbevist om. Det bare måtte bli slik. Og nå er det oss for resten av livet.» Han plukket et lite, mørkerødt blad fra det lange, blonde håret hennes. «Du blir vakrere for hver dag som går. Jeg elsker deg. Jeg visste ikke hva det ville si å elske før jeg traff deg.»

«Og jeg elsker deg.» Hun løftet hånden og strøk ham på kinnet, følte seg enda lykkeligere enn da hun sto brud i Hvasser kirke i slutten av august. «Og jeg elsker dessuten at du overrasket meg med denne turen.»

«Jeg skyldte deg en ekstra bryllupsreise etter at hvetebrødsdagene på hytta ble amputert av mor og far.» Wilhelm sukket, han hadde tatt avbrytelsen verre enn henne. «Det var bare så typisk at de måtte stresse med å få båten i høstopplag akkurat den uken.»

«De tenkte vel at det var praktisk, siden vi var der og kunne hjelpe til.» Charlotte smilte overbærende, selv om hun husket den synkende følelsen hun fikk da svigerforeldrenes mørkeblå Audi svingte inn foran sommerhytta tre dager etter bryllupet. «Og det var jo greit å få tatt høstrengjøringen samtidig. Som moren din sa, må jeg venne meg til pliktene i familien først som sist.»

«Jeg fatter ikke hvordan jeg har fått en så forståelsesfull kone.» Han strøk en hårlokk kjærlig bak øret hennes. «Du kommer til å bli en fantastisk mor.»

«Fantastisk vet jeg nå ikke.» Hun var rørt over ordene hans, måtte blunke vekk en tåre. «Men jeg håper at jeg blir en god mor, når vi får barn en gang i fremtiden.»

«En gang i fremtiden kan bety ganske snart.» Han så henne inn i øynene. Det ømme blikket var fylt av kjærlighet, gjorde henne myk og varm i hele seg. «Jeg vet vi var enige om å vente med å stifte familie, men jeg lengter etter å se deg med vårt barn i armene. Kanskje du bare skal slutte med pillen? Det er jo ikke dermed sagt at du blir gravid med en gang. Det kan ta flere år.»

«Jeg vet ikke …» Det brusende blodet var enig med Wilhelm, men Charlotte protesterte av ren fornuft. «Hvis jeg må ha permisjon, blir det ingenting av forfremmelsen de har lovt meg. Og brått blir det omorganisering, og så står jeg uten jobb.»

«Ville det være så forferdelig? Du er bare tjuefem, du har mange år foran deg til å gjøre karriere senere.» Det bønnfallende ansiktsuttrykket hans var så søtt og oppriktig, gjorde henne svimmel og ør. «Du trenger ikke å jobbe i det hele tatt, hvis du ikke vil. Jeg tjener godt nok for oss begge.»

Hun stirret på ham. «Men jeg kan ikke være bare hjemmeværende.»

«Hvem sier at du ikke kan det?» Wilhelm la hendene på Charlottes skuldre, blikket låste seg i hennes, sendte behagelige vibrasjoner ned ryggraden. «Harmoniske barn og et harmonisk ekteskap uten stress og mas i hverdagen. Et godt liv, et slikt alle ønsker seg. Og blir du rastløs, kan du pusle med å starte et lite firma hjemmefra. Importere barneutstyr eller noe. Jeg kan hjelpe deg ved siden av jobben min om det blir nødvendig.»

Han kysset henne ømt, og idet leppene hans møtte hennes, brast de siste forsvarsverkene. Kanskje skyldtes det de romantiske omgivelsene eller den fuktige lunsjen, men med ett føltes det han sa helt riktig. En varm følelse bredte seg i magen, ga næring til den lengselen hun ikke hadde tillatt seg å kjenne på. Ikke alt kunne kontrolleres, noen ganger måtte man bare gi slipp og la livet ta sin egen retning. At hun og Wilhelm møttes var skjebnebestemt, det hadde hun aldri tvilt på. Og i dag ga skjebnen dem et nytt lite dytt i riktig retning.

Hun nølte et øyeblikk, men så åpnet hun vesken og tok opp et halvfullt pillebrett, rakte det mot ham. «Kast det for meg.»

 

Den smale sidegaten var uten biltrafikk. Det satt noen mennesker, godt innpakket i høstklær, utenfor en kafé. Et eldre ektepar gikk langsomt arm i arm et stykke foran dem og beundret vindusutstillingene i de små butikkene som lå på gateplan i røde teglsteinsbygninger. Kvinnen var rank i ryggen, sprek, mens mannen var krum i nakken og støttet seg på en stokk, men da de stanset og stakk hodene sammen foran vinduet til en antikvitetshandler, hersket det ingen tvil om omsorgen og varmen dem imellom.

«Der ser du oss om femti år.» Wilhelms pust kilte henne i øret. «Like lykkelige, selv om jeg er blitt en olding.»

«Jeg kommer til å elske deg like høyt samme hvor gammel du blir.» Charlotte lente hodet mot skulderen hans, følte seg om mulig enda mer forelsket etter at p-pillene hadde havnet i en søppelkasse i parken. Hun visste godt at hun ikke kom til å bli gravid i dag, at det ville ta tid før hormonene var ute av kroppen, men det føltes så riktig å overlate alt til naturen.

I det samme festet blikket seg på et butikkskilt bortenfor ham.

«Å!» Hun rettet seg opp og pekte. «Der må vi gå inn.»

«Vintage Christmas Decorations?» Han kysset henne på hodet. «Selvfølgelig skal vi gå inn der og kjøpe et spesielt minne vi kan ta frem hver eneste jul resten av livet. Og da vil vi minnes denne turen og hvor forelsket vi var. Barna våre kommer til å bli møkklei av å høre historien bak denne dekorasjonen hver eneste jul.»

Hun fniste. «Barn skal bli møkklei av å høre foreldrene fortelle om ting fra urtiden.»

«Ikke sant? Det blir vår måte å ta igjen for alt det pinlige vi har måttet høre på fra våre foreldre.» Han kysset henne på kinnet. «Bare at våre historier ikke blir pinlige. De blir vakre fortellinger om stor og evig kjærlighet. En kjærlighet vi aldri vil skjule for våre barn. De skal vokse opp i trygg forvissning om at deres foreldre elsker hverandre høyt.»

De gikk mot inngangen, men stanset og beundret vindusutstillingen før de gikk inn.

«Å, så herlig nostalgisk.» Charlotte så henført mot vinduet, der et gammeldags, elektrisk tog styrt av nisser kjørte i åttetall på skinnegangen mellom snømenn, engler og små, glitrende trær. Foran togskinnene satt en gammeldags julenisse klar i en slede med små reinsdyr foran. Pynten virket eksklusiv, og hun antok at det var best å lukke øynene for hva som sto på prislappen. For i hodet var hun allerede i ferd med å pynte juletreet med vakre ting av den typen hun bare hadde sett i amerikanske julefilmer.

Det klirret i en dørbjelle idet de trådte inn i det overfylte lokalet. En eldre dame med lesebriller i snor rundt halsen og en gammelmodig, rutet drakt så opp fra en iPad som lå på disken, og ønsket dem velkommen. Før skjermen sluknet, så Charlotte et bestillingsskjema, slike hun var vant til selv fra butikkarbeid.

«Vi vil gjerne titte litt.» Wilhelm tok ordet. Han hadde studert økonomi i USA og snakket langt bedre engelsk enn Charlotte.

«Er dere på leting etter noe spesielt?» spurte damen.

«Muligens.» Wilhelm smilte og la armen rundt Charlotte. Han var flink med mennesker og visste at amerikanere rent generelt var ganske sentimentale. «Vi er på bryllupsreise og vil gjerne kjøpe et vakkert minne å ta med oss hjem til Norge.»

«Er dere nygifte? Gratulerer! Så fantastisk! Ikke rart dere ser lykkelige ut.» Damens smil var varmt og hjertelig da hun slo ut med hånden. «Bare ta den tiden dere trenger. Jeg er her hvis dere lurer på noe.»

Hun gjenopptok bestillingene på iPaden mens de så seg rundt.

«Har du sett noe så nydelig?» Charlotte holdt opp en skjør, håndmalt glasskule. «Skal vi kjøpe noen slike å ha på treet?»

«Ja, de blir fine å knuse for barna,» sa Wilhelm med en liten latter.

«Vi har ingen barn ennå.» Hun dultet til ham med albuen. «Dessuten blir våre barn så veloppdragne at det ikke er noe problem.»

«Våre barn.» Han la hånden mot korsryggen hennes og tok opp en blikkbil som ble kjørt av Mikke Mus. Han pekte på nøkkelen bak på bilen. «Se! Den er til å trekke opp? Jeg arvet noen trekk opp-leker etter en eldre fetter. De var morsommere enn batterileker. Vi må kjøpe denne!»

«Klart vi må!» Hun var ikke så opptatt av selve bilen, men hun elsket begeistringen han la for dagen. Hun la kulene ned og gikk videre innover i lokalet, der det sto en julekrybbe og et par nøtteknekkermenn. Det var som å befinne seg i en julefilm fra Hallmark. Det eneste som manglet, var at noen rakte henne en kopp sjokolade med marshmallows i. Hun strøk over et juleforkle, som var rødt og grønt og egentlig altfor glorete for hennes smak, og vurderte om hun skulle kjøpe noen oppvaskhåndklær med gullstjerner på, da Wilhelm tok borti armen hennes.

Han pekte mot en hylle. Nærmest andektig. «Hva tror du om den?»

«Å …» Hun skottet betatt opp på den store engelen, som hadde sølvfargede vinger og hvitt tyllskjørt. «Er den til å sette i toppen av treet? Jeg har sett sånne på film.»

«Ja, jeg tror det er en slik.» Han nikket. «Det var mange som hadde engler i toppen av juletreet da jeg bodde her.»

Wilhelm vinket på damen, som kom ilende og løftet engelen forsiktig ned mens hun fortalte at den var håndlaget av en lokal kunstner som hadde spesialisert seg på julepynt i gammel stil. Og hvis de ville ha den, skulle hun gi dem avslag, siden de var på bryllupsreise og hun visste at de ville gi engelen et godt hjem.

Selv med rabatt var prisen høy nok til at Charlotte bleknet, men Wilhelm hadde allerede funnet frem kredittkortet. Og snart var den omhyggelig pakket inn og lagt i en elegant handlepose av papir.

«En engel i toppen av treet?» Hun fniste mot ham da de var ute på gaten igjen. «Hva tror du moren din sier til det?»

«Hva hun mener, er likegyldig for meg. Det er vi som bestemmer hvordan vi vil ha det i julen.» Han stanset og så henne alvorlig inn i ansiktet. «Denne engelen er vår juletradisjon.»

«Ja.» Hun strålte mot ham. «Og når vi ser den, vil vi huske denne dagen.»

«Og vi vil bli minnet om hvor høyt vi elsker hverandre.» Wilhelm var rusten i stemmen da han fortsatte. «Det vil komme dager da vi ikke er enige. Men jeg vil at vi skal love hverandre én ting, og det er at uansett hva vi er uenige om, så skal vi skvære opp med hverandre før vi setter engelen på treet lille julaften.»

«Det er et vakkert løfte. Man tilgir hverandre, og så kan julefreden senke seg. På den måten vil vi sørge for å holde ekteskapet levende.» Charlotte måtte også blunke vekk en tåre før hun med stemmen tykk av kjærlighet tilføyde: «Og den dagen vi ikke lenger kan sette engelen på treet lille julaften, da er ekteskapet over.»


Kapittel 1

Charlotte Fagerholt elsket det store, lyse kjøkkenet med alle tenkelige tekniske innretninger. Hun elsket også den hvitmalte, søyleprydede villaen på beste vestkant, med romslige stuer og en vidstrakt gressplen der de vurderte å anlegge svømmebasseng til våren. Og aller mest elsket hun familien sin, som besto av ektemannen Wilhelm og de ni år gamle tvillingene Hermine og Henrik. For en som var vokst opp i normale kår hos Hege og Geir Johansen, henholdsvis butikkmedarbeider og vernepleier, på Revejordet øst for hovedstaden, føltes den frie og privilegerte tilværelsen som hjemmeværende finansmeglerfrue stort sett som en velsignelse.

Unntatt når den var en salig forbannelse.

Som denne grå, snøløse mandagsformiddagen i slutten av november.

«Vær så god.» Charlotte plasserte et rykende tekrus foran svigermoren Elisabeth, som var på vei til en damelunsj og iført sin sedvanlige uniform: mørkeblå buksedress, pen bluse og et diskré silketørkle. «Er du sikker på at du ikke vil ha noe ved siden av?»

«Nei, jeg må vente med kaloriene til lunsjen.» Elisabeth sendte den store kakeboksen på kjøkkenøya et kritisk blikk. «Har du bakt nå igjen?»

«Jeg laget en stor porsjon biscotti her om dagen. Wilhelm elsker å ha noe til kaffen.»

«Ja, det er lett å se. Han begynner å få antydning til mage.» Elisabeth Fagerholt fikk som vanlig mage til å høres ut som et fy-ord. «Du bør passe bedre på hva du serverer ham. Og kanskje du burde oppmuntre ham til å trene mer? Kåre sier at han ikke har sett ham i tennishallen på evigheter.»

«Du kjenner Wilhelm. Å mase på ham virker mot sin hensikt.» Charlotte hentet sitt eget tekrus og satte seg rett overfor svigermoren. For å irritere henne tok hun demonstrativt en biscotti fra boksen mellom dem og nikket mot den tykke, burgunderfargede almanakken i A5-format, av den typen ingen under sytti brukte lenger. «Du hadde noe du ville snakke med meg om?»

«Ja, jeg har ærlig talt ventet på et initiativ fra deg, men nå kunne jeg ikke vente lenger.» Elisabeths rødmalte lepper snurpet seg da hun tok en slurk av teen, som om hun forventet at den ikke ville smake slik den etter hennes mening burde. «Vi må planlegge adventstiden og julefeiringen.»

«Jeg hadde faktisk tenkt å prate med deg om det, men jeg ville diskutere det med Wilhelm først. Som du sikkert vet, har han vært i København på seminar og kommer ikke hjem før i morgen kveld. Ærlig talt har han heller ikke vært i humør til slike samtaler i det siste. Du vet hvordan han blir når han er stresset: Han stenger av fullstendig,» sa Charlotte lettere oppgitt. «Jeg når bare ikke inn til ham. Samme hva jeg sier, går det inn det ene øret og ut av det andre. Det er håpløst.»

«Du må ikke ha så store forventninger. Husk at han er en travelt opptatt mann som bør slippe å bry hodet med slikt.» Elisabeth betraktet Charlotte som om hun hadde sagt noe fullstendig uhørt. «Din rolle som hjemmeværende er å gjøre livet enkelt for familien, og du bør klare å ta slike avgjørelser uten å mase på mannen din i utide.»

«Når det gjelder hans egen familie og hans eget hjem, synes jeg han har rett til å ha en mening. Og selv om jeg er hjemmeværende av hensyn til barna, betyr ikke det at han er fritatt for alt ansvar.» Charlotte grep telefonen og åpnet kalenderen, prøvde å skjule hvor irritert hun ble av svigermorens kommentar. De to hadde ganske ulikt syn på hvordan stillingsbeskrivelsen til en husmor skulle være. «Det er forresten fint at du tar opp det med feiringen, for jeg vurderer nemlig å trappe litt ned på familieaktivitetene. Nå som tvillingene er blitt større, skjer det så mye annet. Skolen har juleforestilling, Hermine har oppvisning på ridesenteret, og Henrik skal på nissekveld på allidretten.»

«Ja, de er to aktive barn dere kan være stolte av, men noen ledige stunder til å ivareta familiebåndene er det nok likevel.» Elisabeth åpnet almanakken, var ikke klar for å gi seg. «Det er første søndag i advent denne helgen, og jeg gleder meg til julegrantenningen i hagen deres. Det er blitt en slik hyggelig tradisjon, og dere har så festlige naboer. Skal vi si klokken atten?»

«Vet du, jeg tror kanskje vi bør tone det ned i år.» Charlotte dyppet den tørre småkaken i tekruset og prøvde å puste med magen. «Tennisklubben har juleturnering for barna på søndag. Henrik og Hermine kommer til å være grinete og utslitte etterpå. Jeg skal stå og steke vafler, og Wilhelm skal være dommer. Jeg tenker at Wilhelm og jeg tenner utelysene sammen med barna og lager litt høytid rundt det, men ingen fest.»

«Det trenger ikke være en ʻfest’, vi er da ikke så kravstore.» Elisabeth vendte som vanlig det døve øret til. «Enkel servering med litt godt i glasset holder. Quichen din er alltid god, og Kåre elsket de innbakte pølsene du serverte i fjor. Eller bare litt gravlaks og ost.»

«Mm.» Charlotte husket godt hvordan svigerfaren tømte halve fatet med innbakte pølser. Med tanke på hvor mye smør det var i butterdeigen, var det merkelig at Elisabeth ikke hadde stanset ham. «Men som sagt hadde jeg tenkt …»

«Vi kan godt si klokken nitten i stedet. Og hvis du ikke orker å be naboene, kan du la det være. Selv om de sikkert kommer til å undre seg når de ser at vi tenner lysene.» Elisabeth noterte i almanakken uten å vente på svar. «Og så det vel juleverksted med pepperkakebaking helgen etter. Blir det lørdag eller søndag?»

«Jeg har ikke kommet så langt i planleggingen ennå. Jeg må se litt på det.» Charlotte tygde på den oppbløtte kaken og angret på alle tradisjonene hun hadde dratt i gang da hun var entusiastisk nybakt mor. Noen burde ha advart henne om hvor vanskelig det var å vri seg unna dem i etterkant.

«Juleverkstedet er så festlig! Kåre har alt begynt å glede seg til gløggen.» Elisabeth gjorde et nytt notat. «Du må be Wilhelm holde igjen på alkoholen i år. De ble ganske på en snurr, både Kåre og din far.»

«Ja, det gikk litt over styr, det var aldri ment å skulle utarte til en fest for voksne.» Charlotte tok en slurk te og prøvde å finne den rette måten å gi svigermoren nyheten på: at det ikke ble noe juleverksted. «Mamma og pappa kommer uansett ikke i år. Som du vet, blir de pensjonister 1. desember. Og de har så mye ferie til gode at de reiste til Gran Canaria i går og blir der til påske.»

«De skal virkelig feire jul i Syden?» utbrøt Elisabeth rystet. «Din far påsto det da vi møttes i tvillingenes fødselsdag, men jeg tenkte det bare var en sånn vanvittig idé som menn noen ganger får. Jeg regnet oppriktig talt med at din mor ville snakke ham fra det. Julen handler tross alt om å skape tradisjoner med familien.»

«Og mamma tror det kan bli en fin, ny tradisjon å feire jul i varmen. Hun hater snø og hålke. Og noen skigåer har hun aldri vært.» Charlotte ville ikke si det, men innerst inne var hun enig med Elisabeth. Det var sårende at foreldrene bare reiste bort, uten tanke på barnebarna. Men hun hadde ikke sagt noe til dem om det, ville ikke ødelegge gleden for de nybakte pensjonistene som endelig kunne gjøre som de ville.

«Men din bror kommer kanskje?» spurte Elisabeth.

«Nei, Kim-André har ferie til gode og reiser ned til mamma og pappa alt neste uke og blir der til over nyttår. Siden han er ungkar, vil han gjerne ha litt sol i julen.» Charlotte tok en slurk te og tenkte at hvis hun hadde vært singel, ville hun også gjerne ha feiret jul på Kanariøyene. Men hun var ikke det, hun var mamma og hadde ansvaret for å gi barna en ordentlig jul. Hun trakk pusten og bestemte seg for å være klar og tydelig. «For å si det som det er: Jeg har egentlig bestemt meg for å avlyse juleverkstedet i år, jeg hadde bare tenkt å diskutere det med Wilhelm først. Men som du sier: Avgjørelsen er egentlig opp til meg, så nå er den tatt.»

«Avlyse juleverkstedet? Det mener du ikke?» Elisabeth så bestyrtet på henne. «Hva skal du si til barna? De har hatt juleverksted siden de ble født!»

«Jeg har ikke tenkt å si noe som helst. De har det så travelt at de ikke tenker over det. Sannheten er at de ikke var særlig interessert i å lage pynt i fjor, og jeg ble stående alene med pepperkakebakingen.» Charlotte kjente på irritasjonen. De voksne hadde hatt det så morsomt at barna heller ville henge i stua med dem. «Dessuten kommer nok ikke søskenbarna deres. Benedicte er i militæret, og Adrian driver og mekker russebuss.»

«Du vet ikke det før du har spurt dem.» Elisabeth streket irritert over notatet hun allerede hadde gjort i almanakken. «Både Benedicte og Adrian setter stor pris på familien.»

«Ja, men de ser oss sikkert i romjulen. Hvor gøy syntes du det var å være sammen med små søskenbarn da du selv var nesten voksen?» Charlotte ristet bestemt på hodet. «Jeg lar den tradisjonen ligge, med mindre Hermine eller Henrik spør spesielt etter den.»

«Ja, men da ses vi kanskje ikke før syltesmakingen siste søndag før jul?» spurte Elisabeth. Hun hadde de sedvanlige hektiske flekkene på halsen som hun alltid fikk når ting ikke fulgte hennes plan. «Den tradisjonen kan du ikke bare sløyfe. For den har vi hatt i familien Fagerholt lenge før du kom inn i familien. Ja, selv før Lenas tid.»

«Ja, som du sier, er det en gammel tradisjon i deres familie.» Charlotte prøvde å heve seg over at Elisabeth drev utpressing ved å nevne navnet til Wilhelms tidligere samboer. «Da er det vel naturlig at det går på omgang. Jeg har stått for syltesmakingen i alle år siden jeg kom inn i familien. Det er ikke mer enn rett og rimelig at Vera og Peter tar ansvaret i år. Det er på tide at de også gjør noe for å bevare tradisjonene.»

«Vera er håpløs på kjøkkenet, det vet du,» svarte Elisabeth uten tanke på at det var illojalt å omtale sin andre svigerdatter på den måten. «Din hodesylte er perfekt. Hos Vera risikerer vi å få ferdigkjøpt fra Gilde. Og så bor de på Nesodden, og det er så upraktisk med den rutebåten. Jeg fatter ikke hvorfor de bosatte seg så langt unna oss.»

«Nei, si det,» mumlet Charlotte. Hun kremtet og tok mot til seg. «Jeg vet ikke om jeg orker å lage sylte i år. Barna liker det ikke. Jeg synes du skal høre med Vera og Peter.»

«Hva går det av deg, Charlotte? Jeg kjenner deg nesten ikke igjen. Du pleide å elske å gjøre i stand til jul.» Elisabeth rynket brynene. «Wilhelm kommer neppe til å like at du skyver ansvaret over på hans bror og kone. Det er jo blitt en tradisjon at vi er hos dere.»

«Jeg tror ikke Wilhelm er synderlig opptatt av akkurat det. Han har så mye annet å tenke på. Du sa jo selv at det var bedre at jeg planla og bare fortalte ham hvordan alt blir.» Charlotte smilte og lot som hun ikke så svigermorens opprørte blikk. «Men jeg regner selvfølgelig med at dere vil feire julaften hos oss? Vera og Peter med barn er også invitert, men de foretrekker nok å være hjemme, slik de har vært de siste årene.»

«Huff, ja, det er Veras idé. Hun vil så gjerne lage sin egen jul. Det er slike ideer man får når man bosetter seg i det radikale miljøet ved Bunnefjorden.» Elisabeth vred på munnen. «Mellom oss sagt er ikke Peter særlig fornøyd med Veras juletradisjoner, men han velger å holde munn om det for husfredens skyld.»

Mellom oss sagt er Peter en konfliktsky løgnhals, tenkte Charlotte. Hun slapp å si noe om det, for alarmen på mobilen ble utløst. Hun trykket på stopp og så unnskyldende på svigermoren. «Jeg er lei for det, men jeg er nesten nødt til å gjøre meg klar. Jeg har nettundervisning om en halvtime.»

«Nettundervisning?» Elisabeth betraktet henne skeptisk.

«Jeg utdanner meg til yogainstruktør,» sa Charlotte. «Jeg trodde jeg hadde sagt det? Jeg har vært på et par samlinger det siste året som en del av utdannelsen.»

«Kaller du det utdannelse å ligge på gulvet og strekke litt på deg? Fint skal det lyde. I min tid kalte vi det husmorferie.» Elisabeth smekket almanakken igjen og kastet et blikk på det elegante armbåndsuret fra Cartier. Gull med små diamanter rundt urskiven. «Uff, nå kommer jeg i tidligste laget til lunsjen.»

«Noen må være den første. Eller så har du kanskje et ærend du kan gjøre på veien?» Charlotte lot som hun ikke forsto at svigermoren hintet om å få bli en stund til. «Ok, da ses vi til julegrantenning klokken nitten hos oss på søndag. Og så er julaften hos oss.»

«Er det alt?» Svigermoren så fortørnet på Charlotte.

«Det er alt, men jeg regner med at vi som vanlig er invitert til dere første juledag. Det gleder vi oss til.» Charlotte samlet rolig sammen tekrusene og bar dem bort til oppvaskmaskinen. «Beklager, men nå må jeg ordne meg.»

«Selvfølgelig.» Svigermoren kom seg, litt stivt, ned fra den høye barkrakken. «Ja, da får jeg overbringe nyheten til Kåre. Håper han ikke blir altfor skuffet.»

Så snart døren hadde smelt igjen etter svigermoren, skyndte Charlotte seg inn i stua for å rigge til datamaskinen foran yogamatten på gulvet. Hun trakk av seg den store, selvstrikkede genseren hun hadde utenpå yogaklærne og slo seg ned med et stolt smil. Det å lytte til sin indre stemme i stedet for å gi etter for svigermoren var ingen liten bragd. Skulle hun veilede andre på veien mot sjelefred, måtte hun begynne med seg selv.

 

Midtveis i dagens leksjon – under Kobraen – forsvant den gode følelsen. Og selv om Charlotte klarte å holde den fine ryggbuen tiden ut, senket hun overkroppen altfor raskt igjen. Og da instruktøren reiste seg på alle fire for å gjøre Katten, ble hun liggende på magen mens hun lot den nye innsikten sige inn. Den hun hadde skjøvet fra seg altfor lenge, men som var blitt trigget under samtalen med svigermoren.

Det handlet om Wilhelm. Om hvor irritabel og lite lydhør han var.

Jo da, han hadde en tendens til å bli slik når han hadde mye å tenke på. Men det var blitt verre den siste tiden. Det var ikke som det pleide mellom dem. Noe var annerledes. Og det handlet om mer enn at Wilhelm var sliten. Hun hadde bare ikke villet se det …

Charlotte satte seg opp og skrudde av kameraet på datamaskinen. Undervisningen fortsatte, men selv satt hun i skredderstilling og prøvde å puste dypt, noe som var langt fra enkelt når alle nerver i kroppen var i alarmmodus.

Hun prøvde å bevare roen, men det sto stadig klarere for henne at dette ikke var innbilning. Wilhelm hadde forandret seg de siste månedene. Blitt fjern.

Det var som om han ikke så henne. Ikke hørte etter hva hun sa. Selv barna nådde liksom ikke inn til ham lenger. Og han hadde – i motsetning til mange andre menn med hjemmeværende koner – alltid vært en nær og omsorgsfull far.

Nå var det som om tankene hans alltid var et annet sted. Eller hos en annen?

Kunne Wilhelm være utro?

Nei, han var ikke slik. Eller …?

Når sant skulle sies, snudde han seg stadig oftere vekk fra henne i sengen. Men det var vel normalt etter ti års ekteskap? Og alle visste at det ble mindre futt i menn når de nærmet seg femti. Historiene hun hørte fra de andre konene i omgangskretsen bekreftet det. Så hun hadde tenkt at det var noe som bare fulgte med når hun hadde valgt å gifte seg med en mann som var tretten år eldre. Men det at han var så mye eldre, hadde nok gitt henne en falsk trygghet om at han ikke ville bytte henne ut med en yngre modell. For hun var jo den yngre modellen han hadde byttet ut den jevnaldrende samboeren med. Men nå var Charlotte på den alderen Lena hadde vært da. Kanskje Wilhelm hadde en grense på trettifem år når det kom til kvinner? Selv var han blitt førtiåtte, men alle visste at menn hadde et annet syn på det med aldersforskjell.

Charlotte frøs og strakte seg etter genseren hun hadde kastet til side allerede etter Solhilsenen, den fem minutter lange oppvarmingen til økten.

Hun hadde ikke merket tegn til at han hadde nærkontakt med en annen kvinne. Ingen fremmed parfymeduft. På den annen side var folk blitt mer obs på allergikere og dynket seg ikke med godlukt, ikke slik det var den gangen duften av Charlottes Marc Jacobs-parfyme Daisy hadde vært nok til at Lena, Wilhelms daværende samboer, forsto at hennes tid i Wilhelms hvite villa var over.

En gang utro, alltid utro, het det.

Nei, nå fikk hun gi seg. Wilhelm kunne ikke være utro. Selvfølgelig ikke. Charlotte ristet på hodet. Det hun og Wilhelm hadde sammen, var noe helt annet enn det han hadde hatt med Lena. De to hadde ikke barn. De var ikke gift engang.

Dessuten var Wilhelm sjelden ute om kvelden. Antallet forretningsmiddager hadde gått betydelig ned den siste tiden. Og hadde det vært en kvinne inne i bildet, ville det vel ha vært motsatt?

Samtidig visste alle at utroskap kunne foregå til alle døgnets tider.

«Fort gjort i en port,» som Charlottes kyniske barndomsvenninne, tollbetjenten Mari, pleide å beskrive det. Men så jobbet da også Mari i et langt røffere miljø enn det man fant på vestkanten i Oslo.

Charlotte grep mobiltelefonen fra gulvet ved siden av matten. Kunne det ha begynt en ny dame på jobben? En han traff på dagtid?

Han hadde ikke snakket om noen. Faktisk hadde han snakket påtakelig lite om kollegene den siste tiden. Kunne det være fordi han hadde dårlig samvittighet og prøvde å skjule noe for henne?

Det seminaret i København, hva visste hun egentlig om det? Ingenting. Var det i det hele tatt et seminar, eller bare en unnskyldning for å ta en langhelg med en annen kvinne? En ung og lekker kollega som betraktet ham med det samme beundrende blikket som Charlotte hadde hatt den gang hun fortsatt mente at han var den klokeste i verden.

Pulsen hamret da hun logget seg av yogaundervisningen og søkte opp hjemmesiden til Green Eco Finance, arbeidsgiveren til Wilhelm. Hun klikket på ʻAnsatte’ og gransket ansiktene til de kvinnelige kollegene. De fleste av dem hadde hun truffet flere ganger, og hun hadde aldri registrert noen spesiell kjemi mellom dem og Wilhelm.

Anne-Mette med det røde håret måtte dessuten være høygravid, for hun var på vei allerede på sommerfesten i juni. Og Kristin med de kule brillene pleide han å omtale som en fullblods bitch med spisse albuer han holdt seg langt unna.

Charlotte stivnet til og stanset å scrolle idet et nytt ansikt dukket opp.

Ungt og friskt, omkranset av glatt, lyst hår.

Birgitte Engen. Trainee.

Det verket i magen da hun klikket på bildet for å lese mer.

Tjuefem år gammel. Master i finans fra BI. Utvekslingsstudent i USA på videregående. Finans og USA. Hun hadde definitivt noe til felles med Wilhelm, tenkte Charlotte. Og attpåtil kunne Birgitte vært en kloning av henne selv som tjuefemåring.

Samme hår, pent sminket, hvitt smil og den auraen av selvtillit som fulgte med å være ung og fremadstormende, uten andre enn seg selv å tenke på. Men Wilhelm ville da vel aldri innlede et forhold til noen som var halvparten så gammel som ham? Og hva søkte Birgitte i så fall hos en sliten og gift middeladrende tobarnsfar? Hun kunne selvfølgelig ha et farskompleks. Eller hun kunne ha store ambisjoner og tro at en seniorrådgiver kunne gi henne akkurat det puffet hun trengte i karrieren …

Hun visste at hun var hysterisk nå. At hun tok ting rett ut av løse luften. Men det var bare umulig å la dette ligge. Hun var nødt til å undersøke det nærmere, finne ut hva som foregikk. Selv om det kunne bli vondt, var det alltid best å vite. Var det ikke?

Fingrene satte telefonen automatisk på ukjent nummer før hun ringte sentralbordet. De fleste ringte rett til rådgivernes mobiltelefon, men firmaet hadde valgt å beholde sentralbordet og resepsjonen fordi de hadde en del aldrende klienter med store aksjeporteføljer. Og antakelig også fordi Grete-Lill bak skranken uansett skulle gå av med pensjon om et par år.

«Green Eco Finance, vær så god. Hva kan vi hjelpe med?» Grete-Lills hese røykestemme var som alltid velmodulert.

«Jeg …» Charlotte kremtet, la stemmen i et mørkere leie, ville ikke bli gjenkjent. «Jeg søker Birgitte Engen.»

«Birgitte …» Grete-Lill nølte. «Hun er i København. Du kan sende henne en melding, så ringer hun tilbake når hun har tid. Trenger du mobilnummeret hennes? Eller skal jeg gi beskjed?»

«Nei, jeg finner ut av det,» sa Charlotte fort, uten å nevne navn. «Er hun også på seminaret på handelshøyskolen der? Jeg forsto på Wilhelm Fagerholt at han skulle dit.»

«Jeg kan dessverre ikke gi ut så spesifikke opplysninger,» svarte Grete-Lill avvisende, hun angret nok allerede på at det glapp ut at den unge traineen var i København. «Og hva gjelder Fagerholt, så aner jeg ingenting om hvor han befinner seg, siden han ikke lenger er ansatt hos oss.»

